बाबूराव पुल्लेसुर शेडमाके
बाबूराव शेडमाके जन्म 12 मार्च 1833 एक भारतीय स्वतंत्रता सेनानी विद्रोही और मध्य भारत के एक गोंड राजवंश के सरदार थे। 1857 के भारतीय विद्रोह के दौरान, उन्होंने चंदा जिले में विद्रोह का नेतृत्व किया था। बाबूराव शेडमाके जी का जन्म एक गोंड राजवंश जमींदार परिवार में हुआ था, उन्होंने 1858 में सात महीने की अवधि में अंग्रेजों के खिलाफ कई लड़ाईयां लड़ीं। अंततः उन्हें ब्रिटिश सरकार के खिलाफ विद्रोह के लिए फांसी पर लटका दिया गया था। बाबूराव शेडमाके का जीवन और विदेशी शासन के खिलाफ उनका विद्रोह आज भी गोंड समुदाय द्वारा मनाया जाता है। उनकी वीरता की निशानी के रूप में उनका जन्म और पुण्यतिथि पूरे गोंडवाना क्षेत्र में प्रतिवर्ष मनाई जाती है। सामाजिक कार्यकर्ता राकेश देवडे़ बिरसावादी के अनुसार: "मात्र 25 वर्ष की आयु में गोंडवाना साम्राज्य के जल जंगल जमीन की रक्षा के लिए ब्रिटिश हुकूमत के सामने बहादुरी के साथ लड़ने वाले शहीद बाबूराव शेडमाके आदिवासी समाज ही नहीं अपितु संपूर्ण राष्ट्र के लिए प्रेरणादायक है। केन्द्र सरकार द्वारा उनकी बहादुरी को पाठ्य-पुस्तकों में उल्लेखित किया जाना चाहिए ताकि आने वाली कौम सीख ले सके।"